གསུམ།ཡུལ་འདི་ལ་གླིང་དཀར་སྟོད་ཅེས་འབོད་དོན།མཛོད་དགེ་ཉིན་མ་གཙོ་བྱས་རྨ་ཆུ་རྫོང་གི་ཡུལ་ཧྲིལ་བོ་དང་དེའི་མཐའ་འཁོར་གྱི་རོང་འབྲོག་གི་ཡུལ་མཐའ་དག་གླིང་རྗེ་གེ་སར་རྒྱལ་བོས་བཟུང་བའི་ཡུལ་ཡིན་པ་ནི་ཡོངས་སུ་གྲགས་པ་ཡིན་ཏེ།དཔེར་ན་མཛོད་དགེ་ཉིན་མའི་ཚ་གན་བེ་ཤིང་དགོན་པ་འདེབས་ཚུལ་སྐོར་ལ་མདོ་སྨད་ཆོས་འབྱུང་ལས་རྨ་ཆུ་ཤར་ནས་ནུབ་ཏུ་འཁྱོག་པ་རྨ་དམེ་འདྲེས་མཚམས་སུ་ཚ་གན་བེ་ཤིང་དགའ་ལྡན་རབ་རྒྱས་གླིང་དགོན་པ་འདི་རྨ་ཆུའི་རྫོང་མཁར་ནས་སྤྱི་ལེ་ལྔ་ཙམ་གྱི་ས་ན་ཡོད་པ་འདིའོ།།ཇི་ལྟར་བྱུང་ཚུལ་ནི།པཎ་ཆེན་ཐམས་ཅད་མཁྱེན་པ་དེ་ཉིད་རྒྱ་ཕེབས་ཀྱི་དུས་སྐྱབས་མགོན་མཆོག་ལ།སྔོན་གླིང་རྗེ་གེ་སར་གྱིས་བཟུང་བའི་ཡུལ་མཛོད་དགེ་ཕྱོགས་དེ་མི་རབས་དུ་མར་འདུག་ཀྱང༌།ད་ཕན་ཆད་གང་འདྲ་ཡོང་མི་ཤེས་དེའི་ས་གནད་ཟིན་ས་ཞིག་ཏུ་དགོན་པ་ཞིག་བྱུང་ན་ཕན་ཐོགས་ཡོད་པ་འདྲ་སྟེ་ཁྱེད་ཀྱིས་དགོན་པ་ཞིག་ཐོབ་ཅེས་བཀའ་གནང་ཐུགས་ལ་བཏགས།ཞེས་གསུངས་པ་ལྟར་དང༌།གུང་ཐང་བསྟན་པའི་སྒྲོན་མེའི་རྣམ་ཐར་ལས།དཔའ་རྩལ་དྲེགས་པས་ལྷ་མིན་ཕམ་བྱེད་གེ་སར་དམག་གི་རྒྱལ་བོ་ཡིས།།གནའ་དུས་བཟུང་བའི་གླིང་ཡུལ་ཞེས་གྲགས་འབྱོར་བའི་མཛོད་དང་དགེ་བའི་དཔལ།།ཞེས་གསུངས་པ་ལྟར་རོ།།